b'\n_START_ARTICLE_\nTharoch (fyrstestat)\n_START_SECTION_\nGeografi\n_START_PARAGRAPH_\nTharoch var den \xc3\xb8stligste av Simla Hill States, der Tons og Pabar er de viktigste elvene. Arealet var p\xc3\xa5 174 km\xc2\xb2. Statsterritoriet besto av to adskilte deler, den minste kalt Kiran. Ved folketellingen i 1901 hadde staten 4\xc2\xa0411 innbyggere.  Landet l\xc3\xa5 60 mil langs landevegen fra Shimla. I nord grenset Tharoch til fyrstestaten Jubbal. Ved grensen i nord gikk fjellene opp i 3\xc2\xa0350 meter over havet.\n_START_SECTION_\nSamfunns- og n\xc3\xa6ringsforhold\n_START_PARAGRAPH_\nJordbruk var den dominerende n\xc3\xa6ringsveg i Tharoch. Landet hadde mye skog, men kraftig host reduserte det skogdekte arealet. Elvene ble benyttet til fl\xc3\xb8ting og t\xc3\xb8mmeret ble eksportert. Det ble s\xc3\xa6rlig felt himalayaseder og t\xc3\xa5refuru. Hogsten innbrakte 20\xe2\x80\x9330\xc2\xa0000 rupi om \xc3\xa5ret tidlig p\xc3\xa5 1900-tallet. Av dette fikk staten 288 rupi i avgifter._NEWLINE_Det fantes tidlig p\xc3\xa5 1900-tallet ingen postkontorer i Tharoch, som i stedet ble betjent fra et postkontor i nabostaten Jubbal.  _NEWLINE_Ved inngangen til 1900-tallet hadde Tharoch ingen skoler og heller ikke sykehus.\n_START_SECTION_\nHistorie og politikk\n_START_PARAGRAPH_\nHerskerdynastiet var rajputer og hinduer. Opprinnelig h\xc3\xb8rte landet til Sirmur. Kishan Singh fikk Tharoch i len av rajaen av Sirmur. _NEWLINE_Da britene tidlig p\xc3\xa5 1800-tallet engasjerte seg i omr\xc3\xa5det p\xc3\xa5 grunn av gurkhakrigen, ble dynastiet bekreftet som herskere. Den regjerende herskeren, Karam Singh, var gammel og svekket, og britene foretrakk hans bror, Jobhu Singh. Gaddien gikk i arv til hans s\xc3\xb8nn, Sham Singh, men han ble avsatt i 1841 og Karam Singhs s\xc3\xb8nn, Ranjit Singh, gjorde krav p\xc3\xa5 tronen. I et par \xc3\xa5r var Tharoch under administrasjon av nabostaten Jubbal, f\xc3\xb8r britene i 1843 utstedte en ny sanad, som bekreftet Ranjit Singh som hersker og bestemte at arvef\xc3\xb8lgen skulle g\xc3\xa5 i hans linje. Et av Jobhu Singhs barnebarn grunnla staten Dhadi, som han regjerte til 1840-tallet._NEWLINE_Selv om herskerne av Tharoch tidligere hadde f\xc3\xb8rt tittelen rana, hadde britene bekreftet Jobhu Singh som thakur, en tittel med lavere status. Etterf\xc3\xb8lgende thakurer strevde etter \xc3\xa5 f\xc3\xa5 tittelen oppgradert til rana igjen. Dette lykkes f\xc3\xb8rst for Surat Singh i 1929, men da kun som en personlig tittel. Den ble ikke gjort arvelig. Thakuren av Tharoch hadde ikke rett p\xc3\xa5 salutt._NEWLINE_Thakuren sto selv for all administrasjon, men periodevis fantes ogs\xc3\xa5 en wazir, s\xc3\xa6rlig n\xc3\xa5r thakuren var mindre\xc3\xa5rig. Landet var inndelt i ni administrative enheter, parganaer. I hver av disse ble det stilt en fotsoldat, som fungerte som politi. De \xc3\xa5rlige inntektene fra skatter og avgifter bel\xc3\xb8p seg tidlig p\xc3\xa5 1900-tallet til 40\xc2\xa0000 rupi._NEWLINE_Herskeren av Tharoch fikk indirekte representasjon i Fyrstekammeret da dette ble opprettet i 1921 og valgte sammen med andre stater to representanter. _NEWLINE_Etter Indias uavhengighet i 1947 ble Tharoch 15. april 1948 sl\xc3\xa5tt sammen med nabostatene til Himachal Pradesh.'